16.6.2023
RO
Jurnalul Oficial al Uniunii Europene
C 214/155 Joi, 19 ianuarie 2023
S.
întrucât trebuie să se asigure faptul că centralizarea gestionării activității de pescuit, susținută de PCP, este compatibilă cu procesul de gestionare locală, care este esențial pentru a asigura viabilitatea socioeconomică a sectorului;
T.
întrucât regionalizarea reprezintă unul dintre pilonii PCP, iar abordarea descentralizată are o importanță deosebită pentru sectorul pescuitului costier la scară mică, având în vedere diferențele existente între statele membre individuale în ceea ce privește sectorul pescuitului;
U.
întrucât gestionarea comună locală este esențială pentru a asigura participarea segmentului pescuitului la scară mică la procesul decizional;
V.
întrucât, prin urmare, PCP nu oferă un sprijin normativ clar și diferențiat pentru pescuitul artizanal, care ar putea contribui la asigurarea viabilității socioeconomice a acestuia; întrucât nici statele membre nu au reușit să stabilească măsuri eficace pentru acest tip de pescuit;
W.
întrucât, în multe regiuni de coastă europene, în special în Marea Mediterană, activitățile de pescuit la scară mică și de pescuit de crustacee și moluște se desfășoară la intersecția dimensiunilor economică, socială și de mediu, aducând o contribuție importantă la bunăstarea socioeconomică, la ocuparea forței de muncă și la promovarea coeziunii economice și sociale în diferite regiuni de coastă și regiuni ultraperiferice (RUP), care se confruntă adesea cu constrângeri structurale și au nevoie de sprijin pentru a valorifica oportunitățile de diversificare economică;
X.
întrucât venitul din pescuit nu ar trebui, prin urmare, considerat exclusiv ca fiind profit, deoarece contribuie și la perpetuarea unui mod de viață care are o imensă valoare culturală și istorică pentru multe comunități costiere, asigurând totodată o plasă de siguranță socială și economică importantă; întrucât, în acest sens, pescuitul la scară mică reprezintă o soluție împotriva intensificării depopulării, a îmbătrânirii populației și a creșterii șomajului, toate fiind provocări majore pentru majoritatea regiunilor costiere din țările și din insulele europene; întrucât influența pe care o are pescuitul la scară mică asupra patrimoniului social și cultural al zonelor costiere este excepțională și diversă;
Y.
întrucât pescuitul la scară mică poate juca un rol fundamental în realizarea obiectivelor de dezvoltare durabilă (ODD), astfel cum este recunoscut în mod explicit de ODD 14b; întrucât pescuitul la scară mică poate contribui, de asemenea, la alte imperative de politică ce stau la baza ODD-urilor, precum ODD 2 – „Fără foamete” și ținta 2.3 a acestuia, ODD 5 – „Egalitate de gen” și țintele 5.a și 5.b ale acestuia, ODD 8 – „Condiții de muncă decente și creștere economică” și ținta 8.5 a acestuia și ODD 13 global – „Politici climatice”;
Z.
întrucât trebuie să se țină seama de rolul pescarilor ca „gardieni ai mării” și de contribuția pescuitului la aprovizionarea cu alimente cu un conținut ridicat de proteine pentru o alimentație sănătoasă, echilibrată;
AA.
întrucât marea majoritate a accidentelor și incidentelor de pe navele de pescuit sunt provocate de factori umani (62,4 %), defecțiunile sistemelor/echipamentelor fiind a doua cea mai frecventă cauză (23,2 % din cazuri); AB.
întrucât, în multe situații, pescuitul la scară mică se desfășoară cu un singur profesionist la bord; AC. întrucât problemele privind siguranța și confortul la bordul navelor de pescuit la scară mică nu pot fi analizate separat de cele care privesc efortul de pescuit și producția de pește; întrucât, în această privință, limitarea referitoare la tonajul brut, ca criteriu pentru a măsura capacitatea de pescuit, are un impact negativ asupra siguranței și confortului flotei de pescuit la scară mică, întrucât limitează stimularea înlocuirii și a modernizării navelor sau a creșterii spațiului disponibil pentru a îmbunătăți confortul echipajului, siguranța și în cele din urmă atractivitatea sectorului, în special pentru tineri și femei; AD.
întrucât astfel de aspecte legate de siguranță nu pot fi privite separat de particularitățile flotei de pescuit la scară mică din statele membre, cum ar fi faptul că flota poate fi expusă unor niveluri ridicate de risc ca urmare a lipsei de consiliere specializată în materie de siguranță pentru sector, a caracterului neasistat al operațiunilor, a numărului mare de ore de muncă sau a pericolului prinderii în echipament; întrucât circumstanțele legate de navigație sunt diferite pentru aceste flote; întrucât o parte a acestei flote operează de pe plaje sau porturi unde condițiile de navigație sunt foarte frecvent precare; întrucât, având în vedere această situație, ar trebui să se aibă în vedere posibilitatea de a adapta puterea de propulsie la caracteristicile flotei și la condițiile de operare, fără a spori neapărat efortul de pescuit și capturile, în vederea creării unor condiții mai sigure de intrare a flotei pe mare și de ieșire a acesteia de pe mare;